[{"text_idx": "#000001", "text": "5. Antau\u0306 110 jaroj naskig\u0302is Evert Jan Woessink (pron: vu\u0301sink, 1910-194?-1991), nederlanda financa oficisto, direktoro de granda revizora firmao, kaj esperantisto; komitatano (1959-83) kaj estrarano (1960-77) de UEA pri financo; kunfondinto, longtempa estrarano kaj konsilanto de Institucio Hodler \u201968; honora membro de UEA (1983)."}, {"text_idx": "#000002", "text": "5. Antau\u0306 50 jaroj mortis Montagu Christie Butler (pron: ba\u0301tler, 1884-1905-1970), angla muzikisto kaj esperantisto; sekretario de Brita Esperanto-Asocio (1916-34), redaktoro de The British Esperantist (1931-32, 1941-44, 1947-48); prizorganto de la biblioteko de Brita Esperanto-Asocio kiu nun havas lian nomon, membro de la Akademio de Esperanto (1949-70); au\u0306toro kaj tradukinto de pluraj verkoj, inter kiuj elstaras la lernolibroj Esperanto for beginners (21 eldonoj) kaj First steps in Esperanto (poste Step by Step in Esperanto, 9 eldonoj).\nLegu pli en la enciklopedio Nia diligenta kolegaro (NDK), p. 51-52.\n9. Antau\u0306 110 jaroj naskig\u0302is Emilija Lapenna (frau\u0306line: Heiligstein, 1910-1931-1994), jugoslavia kaj kroatia financoficistino, statistikistino kaj esperantistino; sekretario de Jugoslavia Esperanto-Federacio (1953-55), vicprezidanto de Kroatia Esperanto-Ligo (1955-57), redaktoro kaj parolisto c\u0302e la Esperanto-elsendoj de Radio Zagrebo (1956-92) por kiuj s\u0302i verkis kaj tradukis plurajn tekstojn, c\u0302efdelegito de UEA (1953-87), komitatano de UEA (1957-74), sekretario de la Belartaj Konkursoj de UEA (1965-74); honora membro de UEA (1979)."}, {"text_idx": "#000003", "text": "9. Antau\u0306 90 jaroj naskig\u0302is Andre\u0301 Cherpillod (pron: s\u0302erpijo\u0301, 1930-1955-), franca instruisto kaj esperantisto, kunlaboranto de pluraj Esperantaj gazetoj, plurjara redaktoro de La Jaro (Praktika pos\u0302kalendaro de Monato), au\u0306toro de pli ol cent libroj kaj bros\u0302uroj en/pri Esperanto, kiujn li mem eldonis, i.a.: Nepivaj vortoj (1988), Mil ekzotaj vortoj (1992), Konciza gramatiko de Volapuko (1995), Konciza etimologia vortaro (2003), Etimologia vortaro de la propraj nomoj (2005), Hillel la sag\u0302ulo: lia vivo, lia instruo (2005), Medicina leksikono (2009), Enciklopedieto de Esperanto. Konforma al la Fundamento (2015), Mensogoj kaj sekretoj de la historio (2015), Alfabetoj de l\u2019 mondo (2016), Vortaro de la mitoj kaj mitologioj (2019) k. m. a.; membro de la Akademio de Esperanto (1992-2010); honora membro de UEA (2015), lau\u0306reato de OSIEK-premio (2006)."}, {"text_idx": "#000005", "text": "13. Antau\u0306 100 jaroj naskig\u0302is Eduard Vladimi\u0301r Tvaroz\u030cek (1920-193?-1999), slovaka lingvoinstruisto, tradukisto kaj esperantisto; redaktoro de Esperantisto Slovaka (1947-51), vicprezidanto de Tuts\u0302tata Konsulta Komitato Esperantista (1955) celanta reoficialigon de Esperanto en C\u0302eh\u0302oslovakio, au\u0306toro de Esperanto-lernolibroj por slovakoj, tradukinto de pluraj slovakaj verkoj en Esperanton kaj de Esperantaj verkoj en la slovakan lingvon; lau\u0306reato de kelkaj Belartaj Konkursoj de UEA, au\u0306toro kaj kompilinto de pluraj verkoj, i.a.: Anekdotoj pri famaj homoj (1992), Sola en sunsubiro (1992), S\u0302ercoj 1 (1992), S\u0302ercoj 2 (1992), Skizo de la Esperanta literaturo (1998) k. a.; honora membro de UEA (1995)."}, {"text_idx": "#000006", "text": "13. Antau\u0306 50 jaroj mortis Antonio (Anton) Balague\u0301 (pron: Balage\u0301, 1912-193?-1970), kataluna instruisto, socia aganto kaj esperantisto, kiu post la fino de la interna milito en Hispanio (1939) eklog\u0302is unue en Francio kaj poste en Au\u0306strio; organizinto de la unua esperantista pacdefenda renkontig\u0302o en sia log\u0302urbo Sankt Po\u0308lten (1953), kadre de kiu estis fondita MEM (Mondpaca Esperantista Movado), la unua g\u0302enerala sekretario de MEM (1953-66), redaktoro de la unua (1953) numero de la revuo Paco kaj de kelkaj postaj landaj eldonoj de c\u0302i tiu organo de MEM."}, {"text_idx": "#000007", "text": "14. Antau\u0306 80 jaroj naskig\u0302is Trevor Steele (pron: stil, 1940-1970-), au\u0306stralia instruisto kaj esperantisto; Esperanto-instruisto en Au\u0306stralio kaj pluraj landoj de Eu\u0306ropo, Azio kaj Ameriko; prezidanto de Au\u0306stralia Esperanto-Asocio (1988-90), g\u0302enerala direktoro de UEA en Roterdamo (2002-04); unu el la plej fekundaj Esperanto-verkistoj, au\u0306toro de Sed nur fragmento (1987), Apenau\u0306 papilioj en Bergen-Belsen (1994), Falantaj muroj kaj aliaj rakontoj (1997), Neniu ajn papilio (2000), La fotoalbumo (3 vol.: 2001, 2005, 2019), Flugi kun kakatuoj (2010), Paradizo s\u0302telita (2012), Dio ne havas eklezion (2015), Amo inter ruinoj (2016) k. a.; kvin el liaj Esperanto-libroj aperis angle, po unu france kaj germane; membro de la Akademio de Esperanto (2001-10); lau\u0306reato de la premio \u201cLa Verko de la Jaro\u201d (2000. 2012), OSIEK-premio (2000), kaj de la premio de Fondaj\u0302o Antoni Grabowski (1997)."}, {"text_idx": "#000009", "text": "22. Antau\u0306 35 jaroj mortis Asen Grigorov (1903-1921-1985), bulgara j\u0302urnalisto, socia kaj politika aganto (i.a., sekretario de Georgi Dimitrov tuj post la Dua Mondmilito) kaj esperantisto, konata en Esperantujo ankau\u0306 kiel Marin Ljubin; aktivulo de la intermilita laborista Esperanto-movado; c\u0302efredaktoro de la gazetoj Internacia Kulturo (1945-49) kaj Nuntempa Bulgario (1957-71); au\u0306toro de la kelkfoje reeldonitaj Esperanta-bulgara (1930) kaj bulgara-Esperanta vortaroj (1931) kaj aliaj lerniloj; au\u0306toro de Garbo (1930), Rug\u0302a au\u0306roro (1930), La himno (1931), Gardu la Pacon! (1980); tradukinto de Lev Tolstoj kaj la universala vero de I. Gorbunov-Posadov (1927), Vilag\u0302o Borovo de K. Velkov (1983), La glacikovrita ponto de L. Stanev (1984), S\u0302telisto de Persikoj de E. Stanev (1985) k. a.; kompilinto kaj kunradukinto de kelkaj antologioj."}, {"text_idx": "#000015", "text": "Musklaku la kovrilon por legi pliajn informojn."}]